CELEX: 52022PC0136
Language: sk
Date: 2022-03-30
Title: Návrh VYKONÁVACIE ROZHODNUTIE RADY, ktorým sa Poľskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli30. 3. 2022
            COM(2022) 136 final
            2022/0091(NLE)
            
            Návrh
            VYKONÁVACIE ROZHODNUTIE RADY,
            ktorým sa Poľskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zamedziť určitým formám daňových únikov alebo vyhýbaniu sa daňovým povinnostiam.
            
            
               Poľská republika požiadala listom, ktorý Komisia zaevidovala 5. augusta 2021, o povolenie odchýliť sa od článkov 218, 226 a 232 smernice o DPH, aby mohla zaviesť povinnú elektronickú fakturáciu.
            
            
               Poľsko ďalej listom, ktorý Komisia zaevidovala 9. februára 2022, zmenilo svoju žiadosť. Podľa neho Poľsko žiada o povolenie odchýliť sa len od článkov 218 a 232 smernice o DPH a spresňuje, že povinná elektronická fakturácia by sa uplatňovala len na zdaniteľné osoby usadené na území Poľska.
            
            
               O žiadosti predloženej Poľskom Komisia v súlade s článkom 395 ods. 2 smernice o DPH informovala ostatné členské štáty listom z 21. októbra 2021. Listom z 22. októbra 2021 Komisia oznámila Poľsku, že má všetky informácie potrebné na posúdenie žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               Poľsko predložilo žiadosť o odchýlku na základe článku 395 smernice o DPH, ktorou by sa mu povolilo zaviesť povinnosť vyhotovovať elektronické faktúry spracovávané prostredníctvom Národného systému elektronickej fakturácie (ďalej len „systém KSeF“) pre všetky transakcie, v prípade ktorých sa podľa poľských právnych predpisov v oblasti DPH vyžaduje vyhotovenie faktúry. Listom z 8. februára 2022 sa rozsah pôsobnosti osobitného opatrenia obmedzil na zdaniteľné osoby usadené na území Poľska.
            
            
               Zdaniteľné osoby budú okrem toho musieť zasielať do systému KSeF špecifické informácie o určitých transakciách, ktoré netreba zdokladovať faktúrami vyhotovenými podľa poľských právnych predpisov v oblasti DPH, ako napríklad nadobudnutie tovaru v rámci Spoločenstva a cezhraničné poskytovanie služieb. Keďže v prípade týchto transakcií sa podľa poľských právnych predpisov v oblasti DPH nevyžaduje vyhotovenie faktúry, uvedená povinnosť nepredstavuje odchýlku od smernice o DPH.
            
            
               Poľsko sa domnieva, že zavedenie všeobecnej povinnosti vyhotovovať elektronické faktúry by prinieslo značné výhody, pokiaľ ide o boj proti podvodom a únikom v oblasti DPH, a súčasne by zjednodušilo výber daní. Zavedením opatrenia sa urýchli digitalizácia verejného sektora. Opatrenie zároveň pomôže zvýšiť automatizáciu procesov pre zdaniteľné osoby, a tým zjednodušiť plnenie daňových povinností. Napríklad informácie získané prostredníctvom elektronickej fakturácie umožnia predvypĺňanie daňových priznaní k DPH a súhrnných výkazov a urýchlia vracanie DPH.
            
            
               V článku 218 smernice o DPH sa členským štátom stanovuje povinnosť akceptovať ako faktúru každý doklad alebo oznámenie, ktoré sú vyhotovené na papieri alebo elektronicky. Poľsko by preto chcelo uplatňovať odchýlku od uvedeného článku smernice o DPH, aby poľská daňová správa mohla za faktúry považovať len doklady vyhotovené elektronicky.
            
            
            
               V článku 232 smernice o DPH sa vyžaduje, aby použitie elektronickej faktúry podliehalo súhlasu zo strany príjemcu. Pre zavedenie povinnosti elektronickej fakturácie v Poľsku je preto nutná odchýlka od tohto článku, aby vyhotoviteľ už nemusel získať súhlas príjemcu so zaslaním faktúry v bezpapierovom formáte.
            
            
               Poľsko tvrdí, že povinná elektronická fakturácia v spojení so zasielaním dodatočných údajov o transakciách významne zlepší analytické spôsobilosti daňovej správy. Povedie to k účinnejšiemu predchádzaniu nezrovnalostiam a ich identifikácii, čo pomôže v boji proti podvodom a únikom v oblasti DPH. Konkrétne to umožní poľskej daňovej správe automaticky overovať, či je vykázaná DPH v súlade so zaplatenou DPH. Umožní to aj jednoduchšie a presnejšie overovanie žiadostí o vrátenie DPH predložených daňovníkmi. Ďalej sa tým doplnia iné opatrenia, ktoré Poľsko zaviedlo na boj proti podvodom a únikom v oblasti DPH a na modernizáciu systému DPH, ako je jednotný audítorský spis na účely DPH, mechanizmus rozdelenej platby, systém na elektronickú analýzu finančných tokov (STIR) alebo online systém fiškálnych registračných pokladníc na monitorovanie sektora maloobchodu.
            
            
               Povinnosť elektronickej fakturácie sa bude vzťahovať na všetky transakcie vykonávané zdaniteľnými osobami usadenými na území Poľska, v prípade ktorých sa v súčasnosti vyžaduje vyhotovenie faktúry v súlade s poľským zákonom o DPH
                  2
               . Okrem toho špecifické informácie o určitých transakciách, v prípade ktorých sa nevyžaduje vyhotovenie faktúry, sa budú zasielať do systému KSeF. Týka sa to nadobudnutia tovaru v rámci Spoločenstva a cezhraničného poskytovania služieb, v súvislosti s ktorými má povinnosť vyrovnať DPH v Poľsku kupujúci alebo príjemca služieb. Keďže v prípade týchto transakcií sa podľa poľských právnych predpisov v oblasti DPH nevyžaduje vyhotovenie faktúry, uvedená povinnosť nepredstavuje odchýlku od smernice o DPH. Zasielaním týchto informácií sa umožní príprava predvyplnených daňových priznaní k DPH a súhrnných výkazov.
            
            
               Povinnosť vyhotovovať elektronické faktúry pomocou systému KSeF sa bude vzťahovať na všetkých daňovníkov, ktorí sú usadení na území Poľska a vykonávajú činnosti, v prípade ktorých sa podľa poľských pravidiel v oblasti DPH vyžaduje vyhotovenie faktúry na uvedenom území. Zahŕňa to zdaniteľné osoby, ktoré majú nárok na oslobodenie od dane pre malé podniky ustanovené v článku 282 smernice o DPH. Zavedenie modelu povinnej elektronickej fakturácie však nebude mať vplyv na zahraničných daňovníkov, ktorí nemajú povinnosť registrovať sa na účely DPH v Poľsku v súvislosti so svojimi transakciami v rámci Spoločenstva alebo s cezhraničným poskytovaním služieb, ani na daňovníkov registrovaných na účely DPH v Poľsku, ktorí však nie sú usadení na jeho území. V uvedených prípadoch to nebude mať vplyv ani na právo zákazníkov dostávať papierové faktúry.
            
            
               Zdaniteľné osoby budú môcť vyhotovovať a sprístupňovať štruktúrované elektronické faktúry pomocou systému KSeF. Poľské ministerstvo financií na tento účel bezplatne poskytne viaceré nástroje: online aplikáciu „e-Mikrofirma“ dostupnú na smartfónoch a webovej stránke pre všetkých daňovníkov prihlásených do systému e-Urząd (e-Úrad)
                  3
               . Podniky budú môcť vyhotovovať štruktúrované elektronické faktúry aj vo svojom finančnom a účtovnom softvéri a zasielať ich do systému KSeF pomocou aplikačného programovacieho rozhrania po získaní príslušného povolenia. Na tento účel sa daňovníci alebo nimi poverená osoba bude musieť len autentifikovať pomocou jedného z verejne dostupných prostriedkov.
            
            
               Elektronické faktúry sa budú musieť potvrdiť v systéme KSeF. Po potvrdení sa elektronická faktúra bude považovať za doručenú a automaticky sa sprístupní príjemcovi na čítanie alebo stiahnutie. V prípade poruchy systému KSeF sa na webovom sídle zobrazí správa o nedostupnosti systému. Pre tieto prípady sa plánuje núdzový postup, aby sa daňovníkom umožnilo plynulé spracovávanie faktúr. Podniky budú môcť na tento účel vyhotovovať faktúry vo svojom vlastnom účtovnom softvéri.
            
         
         
            
               Poľsko tvrdí, že toto opatrenie prinesie zdaniteľným osobám výhody, ako je služba uchovávania a archivovania faktúr poskytovaná daňovou správou, odstránenie nutnosti tlačenia faktúr a manuálneho vkladania faktúr do účtovných systémov, nemožnosť straty faktúr, automatizácia účtovných postupov a zjednodušenie daňových a vykazovacích povinností.
                     
            
            
               S cieľom minimalizovať vplyv opatrenia na zdaniteľné osoby a umožniť im jednoducho sa prispôsobiť povinnému režimu Poľsko zaviedlo model dobrovoľnej elektronickej fakturácie, pri ktorom musí použitie elektronickej faktúry stále schváliť príjemca a ktorý nadobudol účinnosť 1. januára 2022. Pred týmto dátumom, od októbra 2021, pilotný program elektronickej fakturácie umožňoval testovanie systému medzi podnikateľmi.
            
            
               Vzhľadom na široký rozsah pôsobnosti odchýlky je dôležité zabezpečiť potrebné následné opatrenia zahrnuté do rámca tejto odchýlky. A to najmä pokiaľ ide o vplyv opatrenia na boj proti podvodom a únikom v oblasti DPH a na zdaniteľné osoby. Ak bude Poľsko chcieť platnosť odchyľujúceho sa opatrenia predĺžiť, musí spolu so žiadosťou o predĺženie podať správu o účinnosti tohto opatrenia. Predmetná správa by mala obsahovať posúdenie opatrenia z hľadiska jeho účinnosti v boji proti podvodom a únikom v oblasti DPH, ako aj z hľadiska zjednodušenia výberu daní. Súčasťou správy by malo byť aj hodnotenie dosahu opatrenia na zdaniteľné osoby, najmä pokiaľ ide o nárast administratívneho zaťaženia a nákladov na dodržiavanie predpisov.
            
            
               
                  Navrhuje sa povoliť odchýlku od 1. apríla 2023 do 31. marca 2026.
               
            
            
               •Súlad s existujúcimi ustanoveniami v tejto oblasti politiky
            
            
               V článku 218 smernice o DPH sa stanovuje, že členské štáty akceptujú ako faktúru každý doklad alebo oznámenie, ktoré sú vyhotovené na papieri alebo elektronicky, čiže papierové a elektronické faktúry sú podľa tohto článku na rovnakej úrovni. Na základe článku 232 smernice o DPH podlieha používanie elektronickej faktúry súhlasu zo strany príjemcu. Povinná elektronická fakturácia, ktorú plánuje zaviesť Poľsko, by sa od týchto dvoch ustanovení naozaj odchyľovala.
            
            
               
                  Odchýlku možno povoliť na základe článku 395 smernice o DPH, a to s cieľom zjednodušiť výber DPH alebo zamedziť určitým formám daňových únikov alebo vyhýbaniu sa daňovým povinnostiam. Poľsko požiadalo o povolenie odchyľujúceho sa opatrenia na účely boja proti daňovým podvodom a únikom, ako aj zjednodušenia výberu daní. Na základe prvkov, ktoré Poľsko poskytlo, je odchýlka v súlade s existujúcimi ustanoveniami politiky.
               
               
                  Vykonávacím rozhodnutím Rady (EÚ) 2018/593
                     4
                   a vykonávacím rozhodnutím Rady (EÚ) 2022/133
                     5
                   boli udelené podobné povolenia Taliansku a Francúzsku umožňujúce odchýliť sa od článkov 218 a 232 smernice o DPH s cieľom zaviesť povinnú elektronickú fakturáciu.
               
               
                  Napokon Komisia v roku 2020 prijala Oznámenie Komisie Európskemu parlamentu a Rade: Akčný plán pre spravodlivé a jednoduché zdaňovanie na podporu stratégie obnovy
                     6
                  . Ako jedno z opatrení plánovaných v tomto akčnom pláne má Komisia prijať legislatívny návrh zameraný na modernizáciu vykazovacích povinností týkajúcich sa DPH. Ako je uvedené v akčnom pláne, tento návrh by mal okrem iného pomôcť zefektívniť mechanizmy vykazovania, ktoré možno uplatniť na domáce transakcie. V tejto súvislosti sa preskúma aj potreba ďalšieho rozšírenia elektronickej fakturácie. V dôsledku toho je odchýlka, o ktorú žiada Poľsko, zosúladená s cieľmi Komisie stanovenými v akčnom pláne.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
            
            
               •Proporcionalita
            
            
               
                  Návrh je v súlade so zásadou proporcionality z týchto dôvodov:
               
               
                  Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Povinná elektronická fakturácia prinesie zdaniteľným osobám niekoľko zmien. S cieľom pomôcť im zvládnuť túto situáciu Poľsko zaviedlo od 1. januára 2022 model dobrovoľnej elektronickej fakturácie, ktorému predchádzal pilotný program elektronickej fakturácie umožňujúci testovanie systému medzi podnikateľmi. Poľsko ďalej poskytne bezplatné nástroje na plnenie povinnosti elektronickej fakturácie a ministerstvo financií a národná správa príjmov uskutočnia rozsiahlu informačnú kampaň s cieľom oboznámiť daňovníkov s novými pravidlami v oblasti fakturácie DPH.
               
               
                  Zdaniteľné osoby, ktoré sú oslobodené od dane ako malé podniky v zmysle článku 282 smernice o DPH, sú zahrnuté v rozsahu pôsobnosti opatrenia. Poľsko sa domnieva, že toto zahrnutie je odôvodnené s cieľom predchádzať únikom alebo vyhýbaniu sa povinnostiam v oblasti DPH. Poľské orgány identifikovali nezrovnalosti pri uplatňovaní oslobodenia od DPH pre malé podniky vo forme nevykazovania všetkých vykonaných transakcií a umelého rozdeľovania obchodných činností s cieľom neprekročiť stanovenú hranicu.
               
               
                  Okrem toho z analýz, ktoré vykonala národná správa príjmov, vyplýva, že väčšiny podvodov založených na chýbajúcom obchodnom subjekte
                     7
                   a podvodov spáchaných prostredníctvom falošných faktúr sa dopúšťajú podniky, ktoré patria do skupiny mikropodnikov, malých a stredných podnikov. Zavedenie povinnosti elektronickej fakturácie pre takéto podniky umožní účinnejšie monitorovanie a identifikáciu takýchto nezrovnalostí.
               
            
         
         
            
               
                  Poľsko tvrdí, že prípravné práce vykonané prostredníctvom modelu dobrovoľnej elektronickej fakturácie a nástroje, ktoré sa malým podnikom poskytnú na plnenie povinnosti, v spojení s výhodami a prínosmi vyplývajúcimi zo zavedenia elektronickej fakturácie, do značnej miery vykompenzujú investície, ktoré budú tieto podniky musieť vynaložiť na prispôsobenie svojich systémov. Tieto investície v každom prípade nebudú podľa odhadov poľských orgánov významné.
               
               
                  Odchýlka je zároveň časovo obmedzená a ak bude Poľsko chcieť opatrenie predĺžiť, bude musieť predložiť správu o jeho fungovaní a účinnosti.
               
               
                  Osobitné opatrenie je preto úmerné sledovanému cieľu, a to bojovať proti daňovým únikom a zjednodušiť výber daní.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Posúdenie vplyvu
            
            
               Povinná elektronická fakturácia bude mať vplyv na daňovú správu aj na zdaniteľné osoby.
            
            
               Poľsko očakáva, že povinná elektronická fakturácia pomôže sprísniť a zmodernizovať poľský systém DPH, aby bol odolnejší proti podvodom a iným nezrovnalostiam. Týmto opatrením sa zautomatizuje a poskytne rýchlejší prístup k širšej škále údajov, čím sa zlepšia analytické činnosti daňovej správy. Poľsko odhaduje, že to prispeje k nárastu príjmov rozpočtu vo výške približne 1,8 miliardy PLN ročne. Tieto dodatočné príjmy sa získajú vďaka obmedzeniu typu podvodov založených na chýbajúcom obchodnom subjekte, ako aj vďaka zníženiu neoprávneného vracania DPH. Poľsko tvrdí, že ide o konzervatívne odhady, v ktorých sa nezohľadňujú potenciálne príjmy vyplývajúce z príspevku systému KSeF k odhaľovaniu iných nezrovnalostí súvisiacich s DPH, ako je nedostatočné vykazovanie maloobchodného predaja, a k zvýšeniu výberu daní z príjmov.
            
            
               Zavedením všeobecnej povinnej elektronickej fakturácie vzniknú náklady pre štátny rozpočet v súvislosti s vytvorením a údržbou systému, ako aj s infraštruktúrou potrebnou na uchovávanie faktúr a pozvoľným zvyšovaním analytických kapacít z dôvodu postupne narastajúcej databázy. Poľsko odhaduje, že celkové výdavky súvisiace so zavedením a s údržbou systému KSeF v rokoch 2021 – 2026 dosiahnu približne 161,2 milióna PLN.
            
            
               Zdaniteľným osobám vzniknú náklady v dôsledku zavedenia povinnej elektronickej fakturácie najmä v súvislosti s potrebou prispôsobiť ich účtovné systémy. Náklady na vyhotovenie faktúry pomocou systému KSeF však budú veľmi nízke, oveľa nižšie ako v papierovej forme. S cieľom zmierniť tieto náklady poľské ministerstvo financií poskytne bezplatné nástroje na vyhotovovanie a spracovávanie štruktúrovaných elektronických faktúr.
            
            
               Poľsko preto neočakáva významné náklady pre zdaniteľné osoby, najmä v porovnaní s výhodami, ktoré získajú zo zavedenia modelu elektronickej fakturácie. Poľsko tvrdí, že zdaniteľné osoby získajú značné výhody v dôsledku zavedenia povinnej elektronickej fakturácie, ako je služba uchovávania a archivovania faktúr poskytovaná daňovou správou, odstránenie nutnosti tlačenia faktúr a manuálneho vkladania faktúr do účtovných systémov, obmedzenie chýb z dôvodu automatizácie účtovného postupu alebo rýchlejšia výmena údajov medzi obchodnými partnermi. Medzi ďalšie výhody bude patriť zjednodušenie daňových a vykazovacích povinností, ako napríklad predvyplnené daňové priznania a súhrnné výkazy, zníženie počtu overovaní a inšpekcií vykonávaných daňovou správou a rýchlejšie vracanie DPH.
            
            
               4.VPLYV NA ROZPOČET
            
            
               
                  Návrh nebude mať nepriaznivý vplyv na vlastné zdroje Únie pochádzajúce z DPH.
               
            
            
               2022/0091 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Poľskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  8
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Poľsko požiadalo listom, ktorý Komisia zaevidovala 5. augusta 2021, o povolenie zaviesť osobitné opatrenie odchýľujúce sa od článkov 218, 226 a 232 smernice 2006/112/ES, aby mohlo zaviesť povinnú elektronickú fakturáciu pre všetky transakcie vykonané zdaniteľnými osobami, v prípade ktorých sa vyžaduje vyhotovenie faktúry. Povolenie sa požadovalo na obdobie od 1. apríla 2023 do 31. marca 2026.
            
            
               (2)Komisia listami z 21. októbra 2021 postúpila žiadosť Poľska ostatným členským štátom. Listom z 22. októbra 2021 Komisia oznámila Poľsku, že má všetky informácie potrebné na posúdenie žiadosti.
            
            
               (3)Poľsko listom z 8. februára 2022 informovalo Komisiu, že odchýlka od článku 226 smernice 2006/112/ES nie je potrebná a že rozsah pôsobnosti vyžiadaného opatrenia by bol obmedzený na zdaniteľné osoby usadené na území Poľska.
            
            
               (4)Poľsko tvrdí, že všeobecná požiadavka povinnej elektronickej fakturácie by prispela k boju proti podvodom a únikom v oblasti dane z pridanej hodnoty (DPH). Uvedená požiadavka v spojení so zasielaním dodatočných údajov o transakciách významne zlepší analytické spôsobilosti poľskej daňovej správy, pričom jej umožní automaticky overovať, či je vykázaná DPH v súlade so zaplatenou DPH, a bude schopná presnejšie overovať žiadosti o vrátenie DPH predložené daňovníkmi. Ďalej sa tým doplnia iné opatrenia zamerané na boj proti podvodom a únikom v oblasti DPH a na modernizáciu systému DPH, ako je jednotný audítorský spis na účely DPH, mechanizmus rozdelenej platby
                  9
               , systém na elektronickú analýzu finančných tokov alebo online systém fiškálnych registračných pokladníc na monitorovanie sektora maloobchodu.
            
            
               (5)Poľsko sa domnieva, že povinná elektronická fakturácia by zdaniteľným osobám priniesla viaceré uľahčenia, ktoré by zjednodušili plnenie ich povinností, ako napríklad predvypĺňanie daňových priznaní k DPH a súhrnných výkazov alebo rýchlejšie vracanie DPH. Elektronická fakturácia by zdaniteľným osobám poskytla výhody, ako je služba uchovávania a archivovania faktúr poskytovaná daňovou správou alebo automatizácia účtovných postupov. Podľa Poľska sa neočakáva, že by náklady, ktoré by zdaniteľné osoby museli vynaložiť na prispôsobenie svojich systémov elektronickej fakturácii, boli značné, najmä v porovnaní s výhodami, ktoré by vďaka zavedenia modelu elektronickej fakturácie získali. S cieľom pomôcť s týmto prispôsobením Poľsko zaviedlo dobrovoľnú elektronickú fakturáciu ešte pred nadobudnutím účinnosti povinnej elektronickej fakturácie. Popri tom by sa poskytli bezplatné nástroje na plnenie požiadavky povinnej elektronickej fakturácie a uskutočnila by sa rozsiahla informačná kampaň s cieľom oboznámiť daňovníkov s novými pravidlami v oblasti DPH týkajúcimi sa povinnej elektronickej fakturácie.
            
            
               (6)Vzhľadom na široký rozsah pôsobnosti a novosť osobitného opatrenia je dôležité, aby sa zhodnotil jeho vplyv na boj proti podvodom a únikom v oblasti DPH a na zdaniteľné osoby. Ak teda Poľsko usúdi, že osobitné opatrenie je potrebné predĺžiť, malo by spolu so žiadosťou o predĺženie predložiť Komisii správu, ktorá bude zahŕňať posúdenie osobitného opatrenia z hľadiska jeho účinnosti v boji proti podvodom a únikom v oblasti DPH a pri zjednodušovaní výberu DPH.
            
            
               (7)Toto osobitné opatrenie by nemalo ovplyvniť právo zákazníka dostávať pri transakciách v rámci Spoločenstva papierové faktúry.
            
            
               (8)Osobitné opatrenie je primerané vzhľadom na sledované ciele. Toto osobitné opatrenie navyše nepredstavuje riziko, že sa podvody presunú do iných odvetví alebo iných členských štátov.
            
            
               (9)Osobitné opatrenie nebude mať negatívny účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 218 smernice 2006/112/ES sa Poľsku povoľuje akceptovať faktúry, ktoré vyhotovili zdaniteľné osoby usadené na území Poľska vo forme dokladov alebo oznámení, len v prípade, ak sú tieto doklady alebo oznámenia zaslané v elektronickom formáte.
            
            
               Článok 2
            
            
               Odchylne od článku 232 smernice 2006/112/ES sa Poľsku povoľuje stanoviť, že používanie elektronických faktúr vyhotovených na území Poľska nepodlieha súhlasu zo strany príjemcu.
            
            
               Článok 3
            
            
               Poľsko Komisii oznamuje vnútroštátne opatrenia, ktorými sa vykonávajú odchýlky uvedené v článkoch 1 a 2.
            
         
         
            
               Článok 4
            
            
               Toto rozhodnutie sa uplatňuje od 1. apríla 2023 do 31. marca 2026.
            
            
               Ak Poľsko usúdi, že odchýlky uvedené v článkoch 1 a 2 je potrebné predĺžiť, spolu so žiadosťou o predĺženie predloží Komisii správu, v ktorej posúdi rozsah, v akom boli vnútroštátne opatrenia uvedené v článku 3 účinné v boji proti podvodom a únikom v oblasti DPH a pri zjednodušovaní výberu DPH. V predmetnej správe sa takisto vyhodnotí vplyv uvedených opatrení na zdaniteľné osoby, a najmä to, či uvedené opatrenia zvyšujú ich administratívne zaťaženie a náklady.
            
            
               Článok 5
            
            
               Toto rozhodnutie je určené Poľskej republike.
            
            
               V Bruseli
            
            
               
                     Za Radu
               
               
                     predseda/predsedníčka
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Zákon z 11. marca 2004 o dani z pridanej hodnoty (Zbierka zákonov Poľska, 2021, položka 685, v znení zmien).
               
               
                  
                     (3)
                  
                        Centralizovaný systém, ktorý podľa Poľska umožňuje komplexné vyrovnanie daní online. e-Urząd je projekt, ktorý poskytne daňovníkom online nástroje, ktoré im zjednodušia plnenie daňových povinností vrátane platenia daní, a to prostredníctvom služby elektronickej platby online.
               
               
                  
                     (4)
                  
                        Ú. v. EÚ L 99, 19.4.2018, s. 14.
               
               
                  
                     (5)
                  
                        Ú. v. EÚ L 20, 31.1.2022, s. 272.
               
               
                  
                     (6)
                  
                        
                  https://ec.europa.eu/taxation_customs/system/files/2020-07/2020_tax_package_tax_action_plan_en.pdf
                  .
               
               
                  
                     (7)
                  
                        Podvod založený na chýbajúcom obchodnom subjekte je typ podvodu v oblasti DPH, keď obchodník predáva tovar alebo poskytuje služby, vyberie DPH od svojich zákazníkov a následne zmizne bez toho, aby DPH vybranú od svojich zákazníkov odviedol daňovým orgánom.
               
               
                  
                     (8)
                  
                        Ú. v. EÚ L 347, 11.12.2006, s. 1.
               
               
                  
                     (9)
                  
                        Zavedený v Poľsku na základe povolenia udeleného vykonávacím rozhodnutím Rady (EÚ) 2019/310 (Ú. v. EÚ L 51, 22.2.2019, s. 19).